b'\n_START_ARTICLE_\nFerdinand Demara\n_START_PARAGRAPH_\nFerdinand Waldo Demara nuorempi (aka The Great Impostor, 21. joulukuuta 1921 Lawrence, Massachusetts, Yhdysvallat \xe2\x80\x93 7. kes\xc3\xa4kuuta 1982 Anaheim, Kalifornia, Yhdysvallat) oli yhdysvaltalainen identiteettihuijari, joka esiintyi ainakin apulaisseriffin\xc3\xa4, asianajajana, dekaanina, insin\xc3\xb6\xc3\xb6rin\xc3\xa4, laivastoupseerina, l\xc3\xa4\xc3\xa4k\xc3\xa4rin\xc3\xa4, munkkina, opettajana ja opiskelijana, pappina ja sy\xc3\xb6p\xc3\xa4tutkijana ennen kuin h\xc3\xa4net palkattiin kirurgiksi kanadalaiselle HMCS Cayuga -h\xc3\xa4vitt\xc3\xa4j\xc3\xa4lle. Kirurgian oppikirjaa apunaan k\xc3\xa4ytt\xc3\xa4en h\xc3\xa4n suoritti 16 leikkausta, kuten amputaatioita ja vaativia rintakeh\xc3\xa4n leikkauksia, mutta ei aiheuttanut vahinkoa potilailleen._NEWLINE_Demara j\xc3\xa4i kiinni ensimm\xc3\xa4isen kerran sotilaskarkuruudesta. My\xc3\xb6s esiintyminen lukion opettajana toi h\xc3\xa4nelle lyhyen vankilatuomion, mutta Kanadan kuninkaallinen laivasto ei koskaan nostanut syytett\xc3\xa4 Demaraa vastaan \xe2\x80\x93 ainoastaan luovutti h\xc3\xa4net Yhdysvaltain maahanmuuttoviranomaisille._NEWLINE_Demeran on arveltu omanneen sek\xc3\xa4 korkean \xc3\xa4lykkyysosam\xc3\xa4\xc3\xa4r\xc3\xa4n ett\xc3\xa4 valokuvamuistin. Monista muista identiteettihuijareista poiketen Demara ei ilmeisesti tavoitellut toimillaan kuuluisuutta tai rahallista hy\xc3\xb6ty\xc3\xa4. H\xc3\xa4nen toimiaan ohjasivat kristilliset arvot.\n_START_SECTION_\nDemara populaarikulttuurissa\n_START_PARAGRAPH_\nDemaran tarina oli perustana vuoden 1961 elokuvassa Kettu mieheksi (The Great Impostor), jonka p\xc3\xa4\xc3\xa4osaa n\xc3\xa4ytteli Tony Curtis.'